મહાભારતમાં પણ સમાજને ધારણ કરી રાખનાર તત્ત્વને ધર્મ કહેવામાં આવ્યો છે - ‘ધર્મો ધારયતે પ્રજા’ લોકોને એકબીજાની સાથે સાંકળી રાખનાર તત્ત્વ એ ધર્મ છે. અહીં જે ‘ધર્મ’ની વાત કરવામાં આવી છે એ ધર્મ બધા સંપ્રદાયોથી પર જે ‘ધર્મતત્ત્વ’ છે એની વાત છે. આપણને સહુને ટકાવી રાખનાર આ ધર્મતત્ત્વની જીવનના દરેક ક્ષેત્રમાં ખૂબ જ આવશ્યકતા છે. એના વિના બધું અંધકારમય છે. રાજનીતિમાં પણ આ ધર્મ-ચિંતન જરૂરી છે. ધર્મચિંતન વિહોણી રાજનીતિને ભારે ખતરારૂપ બતાવતાં મહાત્મા ગાંધીએ પણ કહ્યું હતું. Politics without sound religious basis is a very very dangerous thing. સાચે જ આવી ધર્મચિંતનની વેગળી રાજનીતિ ભયંકર અનિષ્ટોની જન્મદાત્રી છે. એટલા માટે જ આજથી લગભગ બે હજાર વર્ષ પૂર્વે રાજનીતિ અને ચિંતનના સુભગ સમન્વયની વાત મહાત્મા પ્લેટોએ કરી હતી. રાજ્યના સર્વોચ્ચ સત્તાધીશ એ Philosopher king તત્ત્વચિંતક રાજા હોવો જોઈએ એવી એક વિચારધારા રજૂ કરી હતી.